ก.พ.เร่งศึกษาแนวทางการขยายอายุเกษียณราชการจาก 60 ปี เป็น 63 ปี เพื่อเสนอเข้าสู่การพิจารณาของรัฐบาลชุดถัดไป และคาดว่าจะใช้ระยะเวลาเปลี่ยนผ่าน 3-5 ปี
นางเมธินี เทพมณี เลขาธิการคณะกรรมการข้าราชการพลเรือน กล่าวว่า ขณะนี้สำนักงานคณะกรรมการข้าราชการพลเรือน หรือ ก.พ. ได้เชิญภาคส่วนต่างๆ ร่วมกำหนดแนวทางการขยายอายุเกษียณราชการ จาก 60 ปี เป็น 63 ปี ซึ่งการขยายอายุเกษียณนี้ไม่ได้ใช้กับข้าราชการทุกตำแหน่งหรือประเภท จะให้มีเฉพาะตำแหน่งที่มีความจำเป็นเท่านั้น และผู้ที่จะขยายอายุเกษียณราชการได้จะต้องผ่านการประเมินสมรรถนะ ความรู้ ความสามารถ ทั้งด้านร่างกายและจิตใจ นอกจากนี้จะต้องมีการกำหนดเงินตอบแทนสำหรับกลุ่มผู้ขยายอายุเกษียณราชการด้วย ซึ่งอาจจะไม่ใช่เงินจำนวนเท่าเดิม        เลขาธิการ ก.พ. กล่าวด้วยว่า สำนักงาน ก.พ. ยังต้องใช้ระยะเวลาในการแก้ข้อกฎหมายที่เกี่ยวข้องด้วย เช่น พระราชบัญญัติระเบียบข้าราชการพลเรือน พ.ศ. 2551, พระราชบัญญัติ กองทุน บำเหน็จบำนาญ ข้าราชการ รวมถึงกฎหมายสวัสดิการ และค่าตอบแทนต่างๆ ซึ่งจะเร่งให้ทันเสนอในรัฐบาลชุดถัดไป อย่างไรก็ตามคาดว่าจะใช้ระยะเวลาเปลี่ยนผ่านการขยายอยุเกษียณราชการไม่น้อยกว่า 3-5 ปี